തദ്ദേശ സ്ഥാപനങ്ങളിലെ മുഴുവന് സേവനങ്ങളും ആറു മാസത്തിനകം ഓണ്ലൈനാക്കും: മന്ത്രി കാസര്ഗോഡ്: സംരംഭങ്ങള് തുടങ്ങാനുള്ള അപേക്ഷകള്ക്ക് എങ്ങനെ അനുമതി കൊടുക്കാമെന്ന ചിന്ത ഉദ്യോഗസ്ഥര്ക്കുണ്ടാകണമെന്ന് തദ്ദേശ സ്വയംഭരണമന്ത്രി എം.വി.ഗോവിന്ദന് പറഞ്ഞു. സാങ്കേതികത്വങ്ങള് ചൂണ്ടിക്കാട്ടി സംരംഭങ്ങള് തുടങ്ങുന്നതിന് തടസങ്ങളുണ്ടാകാന് പാടില്ലെന്ന് അദ്ദേഹം നിര്ദേശിച്ചു. ജില്ലാ പഞ്ചായത്തിന്റെ ജനകീയാസൂത്രണ രജതജൂബിലി മന്ദിരത്തിന്റെ ശിലാസ്ഥാപനം നിര്വഹിച്ചു പ്രസംഗിക്കുകയായിരുന്നു മന്ത്രി. തദ്ദേശ സ്ഥാപനങ്ങളുടെ മുഴുവന് സേവനങ്ങളും ആറു മാസത്തിനകം ഓണ്ലൈനിലാകുമെന്ന് അദ്ദേഹം പറഞ്ഞു. നിലവില് 213 സേവനങ്ങള് ഓണ്ലൈനായി നടപ്പിലാക്കാന് സാധിച്ചു. സേവനങ്ങള് ഓണ്ലൈനായാല് പൊതുജനങ്ങള്ക്ക് തദ്ദേശസ്ഥാപനങ്ങളില് നേരിട്ടു വരാതെ തന്നെ മുഴുവന് സേവനങ്ങളും ലഭ്യമാകും. വിവിധ ഡയരക്ടറേറ്റുകള്ക്ക് കീഴിലെ എല്ലാ തദ്ദേശ സ്ഥാപനങ്ങളും ഒരു കുടക്കീഴിലേക്ക് വരുമ്ബോള് അതിന്റെ രൂപവും ഭാവവും മാറും. സംസ്ഥാനത്ത് പുതിയ തലമുറ കുടുബശ്രീ യൂണിറ്റുകള് വരുന്നതിനായി 18 നും 40 നും ഇടയില് പ്രായമുള്ള അഭ്യസ്തവിദ്യരായ യുവതികളെ പ്രത്യേകമായി രജിസ്റ്റര് ചെയ്യണം. ഒരു വാര്ഡില് ഒന്നെന്ന നിലയില് ഇങ്ങനെ 20000 പുതിയ യൂണിറ്റുകള് രജിസ്റ്റര് ചെയ്യപ്പെടുമ്ബോള് ലക്ഷക്കണക്കിന് അഭ്യസ്ത വിദ്യര്ക്ക് തൊഴില് നല്കാന് കഴിയുമെന്നും മന്ത്രി പറഞ്ഞു. ജില്ലാ പഞ്ചായത്ത് പ്രസിഡന്റ് ബേബി ബാലകൃഷ്ണന് അധ്യക്ഷത വഹിച്ചു. ജനകീയാസൂത്രണ കാലത്തെ മുന് ജില്ലാ പഞ്ചായത്ത് പ്രസിഡന്റ് എം.വി.ബാലകൃഷ്ണന്, മുന് ജില്ലാ പഞ്ചായത്തംഗവും ആസൂത്രണ സമിതി അംഗവുമായിരുന്ന വി.പി.പി.മുസ്തഫ എന്നിവരെ മന്ത്രി എം.വി.ഗോവിന്ദനും സംസ്ഥാന ജൈവവൈവിധ്യ ബോര്ഡ് അവാര്ഡ് ജേതാക്കളെ രാജ്മോഹന് ഉണ്ണിത്താന് എംപിയും ആദരിച്ചു. കിനാനൂര് കരിന്തളം പഞ്ചായത്ത് പ്രസിഡന്റ് ടി.കെ.രവി, പിലിക്കോട് പഞ്ചായത്ത് പ്രസിഡന്റ് പ്രസന്നകുമാരി എന്നിവര് ആദരവ് ഏറ്റുവാങ്ങി. എംഎല്എമാരായ എന്.എ.നെല്ലിക്കുന്ന്, ഇ.ചന്ദ്രശേഖരന്, സി.എച്ച്.കുഞ്ഞമ്ബു, ജില്ലാ കളക്ടര് സ്വാഗത് ഭണ്ഡാരി, ജില്ലാ പഞ്ചായത്ത് സ്ഥിരം സമിതി അധ്യക്ഷരായ ഗീതാ കൃഷ്ണന്, കെ.ശകുന്തള, എസ്.എന്.സരിത, ഷിനോജ് ചാക്കോ, ജില്ലാ ആസൂത്രണ സമിതി അംഗം സി.രാമചന്ദ്രന്,ജില്ലാ പഞ്ചായത്ത് വൈസ് പ്രസിഡന്റ് ഷാനവാസ് പാദൂര്, സെക്രട്ടറി പി.നന്ദകുമാര് തുടങ്ങിയവര് സംബന്ധിച്ചു.